stanford-oval/wikipedia huggingface dataset:
ויז'ן

ערך זה עוסק בגלגולה האנדרואידי של הדמות מתור הכסף. אם התכוונתם לגלגול החייזרי המקורי מתור הזהב, ראו .
| --- | --- |
ויז'ן, כפי שהופיע על עטיפת החוברת Avengers Origins: Vision #1 מינואר 2012. אמנות מאת מרקו ג'ורג'ביק
ויז'ן, כפי שהופיע על עטיפת החוברת Avengers Origins: Vision #1 מינואר 2012. אמנות מאת מרקו ג'ורג'ביק
 סוג:  גיבור־על
 הוצאה לאור:  מארוול קומיקס
 הופעה ראשונה:  Avengers #57 (אוקטובר 1968)
 יוצרים:  רוי תומאס, ג'ון בוסימה (תור הכסף)
 גילום הדמות:  פול בטאני ("הנוקמים: עידן אולטרון", "קפטן אמריקה: מלחמת האזרחים", "הנוקמים: מלחמת האינסוף" ו"וונדה-ויז'ן")
 מידע
 שם אמיתי:  ויז'ן (על בסיס דפוסי המוח של וונדר מן ואלכס ליפטון)
 סטטוס:  פעיל
 כוחות:  כוח, עמידות, סיבולת, גמישות ומהירות על־אנושיים, תעופה, רפלקסים מוגברים, יכולת החלמה וריפוי עצמי מואצת, שליטה במצב צבירה ובמסת הגוף ומעבר דרך חומרים מוצקים באמצעות שינוי מולקולרי, הקרנת אנרגיה סולארית, אינטליגנציה גבוהה ברמה חריגה, התחברות למערכות מחשב
 חבר בקבוצה:  האוונג'רס
 חבר לשעבר בקבוצה:  האוונג'רס מהחוף המערבי, האוונג'רס המופלאים, האוונג'רס בינה מלאכותית, דפנדרס
 דמויות קשורות
 משפחה:  הנרי פים ("סב") אולטרון (יוצר, "אב") ג'וקסטה ואלקימה ("אחיות") ויקטור מנצ'ה ("אח", מת) ונדה מקסימוף (אשה לשעבר) אריק ומגדה לנשר (חותנים לשעבר) פייטרו מקסימוף (גיס לשעבר) ויליאם קפלן ותומאס שפרד (בנים בגלגול מחודש) וירג'יניה (יצירה, "אישה", מתה) ויו (יצירה, "בת") וין (יצירה, "בן", מת) ספארקי (יצירה)
ויז'ן (באנגלית: Vision, בתרגום חופשי לעברית: חזון) הוא דמות בדיונית של גיבור־על אנדרואיד, המופיע בחוברות הקומיקס ביקום מארוול קומיקס. הדמות הופיעה לראשונה בחוברת Avengers #57 מאוקטובר 1968, ונוצרה על ידי הכותב רוי תומאס והמאייר ג'ון בוסימה.
ויז'ן המוכר ביותר הוא אנדרואיד בעל בינה מלאכותית מתקדמת, פרי יצירתו של הרובוט אולטרון. ויז'ן נוצר בידי אולטרון על מנת שיתקוף את חברי האוונג'רס, ובפרט את המדען הנרי פים, אך הוא פנה נגד יוצרו והביס אותו, והפך לגיבור־על והצטרף לאוונג'רס כחבר מן המניין. ויז'ן נחשב לאחד מהחברים הבכירים ביותר באוונג'רס, כשאף שימש בזמנים שונים כמנהיג הקבוצה. אנדרואיד נוסף בשם ויז'ן הופיע לראשונה בשנת 2005, ואחראי לאיסוף קבוצת האוונג'רס הצעירים.
את דמותו של ויז'ן ביקום הקולנועי של מארוול, ובפרט בסרטים "הנוקמים: עידן אולטרון", "קפטן אמריקה: מלחמת האזרחים" ו"הנוקמים: מלחמת האינסוף" והסדרה "וונדה-ויז'ן", מגלם השחקן פול בטאני.
ביוגרפיה בדיונית > יצירה

כאשר רצה לתקוף את קבוצת גיבורי־העל האוונג'רס, ובפרט את יוצרו המדען הנרי פים וג'אנט ואן דיין, יצר הרובוט אולטרון אנדרואיד בעל בינה מלאכותית, אותו הוא כינה בשם "סינתזואיד". אולטרון שלח את סינתזואיד להוביל את האוונג'רס לתוך מלכודת, ובמהלך משימתו הוא נתקל בואן דיין, שהעניקה לו את השם "חיזיון" (Vision, "ויז'ן"). סינתזואיד אימץ את השם החדש, ושוכנע על ידי ואן דיין ושאר האוונג'רס להתנגד ולפעול נגד יוצרו. ויז'ן למד כי הוא נוצר מדפוסי המוח של סיימון ויליאמס, הידוע כגיבור־העל וונדר מן, שגסס באותה עת, והחליט להפוך לגיבור־על ולהצטרף לאוונג'רס.
בתחילה, חברי האוונג'רס האמינו כי גופו של ויז'ן נוצר מהלפיד האנושי המקורי, אנדרואיד גם כן בשם ג'ים האמונד. בהמשך, נאמר להם כי שליט הזמן אימורטוס השתמש בכוחו של גביש הנצח כדי לפצל את הלפיד האנושי המקורי לשתי ישויות – אחת נותרה בגופו של האמונד, והשנייה נבנתה מחדש כויז'ן בידי אולטרון. מהלך זה היה חלק מתוכניתו של אימורטוס לטפח עבור מכשפת השני מערכת יחסים שתמנע ממנה להביא ילדים לעולם, היות שרמות הכוח שלה מרמזות שכל צאצא שלה יסכן את קיומן של הישויות הקוסמיות ביקום מארוול.
ויז'ן נלחם עם האוונג'רס בקרבות רבים, כשבשלב מסוים אולטרון, שקם לתחייה, השתלט על גופו והפנה אותה להילחם נגד קבוצתו. בסופו של דבר, אולטרון הובס וויז'ן זכה מחדש בחירותו. במהלך פועלו בקבוצה, הוא פגש במוטאנטית וונדה מקסימוף, ופיתח איתה מערכת יחסים רומנטית. לאחר זוגיות ארוכה, השניים נישאו, ובעזרת כוחותיה של וונדה, נולדו להם שני תאומים, ויליאם ותומאס.
ביוגרפיה בדיונית > האוונג'רס מהחוף המערבי, האוונג'רס מתפרקים

במהלך מאבקם של האוונג'רס נגד אניהילוס, ויז'ן "כבה". גם לאחר שתודעתו חזרה, הוא נאלץ להתקיים כצורה הולוגרפית, אם כי לבסוף הוא חזר לגופו, ונעשה למנהיג האוונג'רס. אירועים אלו הפכו את ויז'ן ללא יציב, ובניסיון מעוות ליצור "שלום" הוא השתלט על כל מחשבי העולם. בעזרת האוונג'רס הוא שוחזר למצבו הקודם, אך הוכנס לפיקוח ממשלתי. סוכני ממשלת ארצות הברית שעברו מניפולציה בידי אימורטוס חטפו ופירקו את ויז'ן, וכאשר האוונג'רס, בסיועו של הנרי פים, בנו את גופו מחדש, וונדר מן לא אפשר להם להשתמש בדפוסי מוחו, וויז'ן הפך לבעל צבע גיר לבן וחסר כל רגש. ג'ים האמונד קם לתחייה, לכאורה, והטיל ספק בזהותו של ויז'ן כשחשף כי הילדים שלו ושל וונדה הם למעשה שברים מנשמתו של השד מפיסטו. הילדים נספגו בחזרה אל תוך מפיסטו, מה שגרם לוונדה ללקות בשיגעון זמני. כאשר התאוששה, היא וויז'ן נפרדו, וכל אחד החל לפעול בצוות אוונג'רס שונה.
רגשותיו של ויז'ן הוחזרו בהדרגה, בכך שאימץ את דפוסי מוחו של המדען המנוח אלכס ליפטון, והוא עבר לגוף חדש ומלא צבע. דפוסי מוח נוספים של וונדר מן אשר הופיעו עם אלו של ליפטון שחזרו את רגשותיו של ויז'ן באופן מלא. זמן קצר לאחר שנאספו האוונג'רס מחדש, ויז'ן נפגע קשה בקרב נגד מורגן לה־פיי, ושותק לכמה שבועות עד שנבנה מחדש. הוא נשאר חבר באוונג'רס, ונלחם נגד אויבים רבים, דוגמת הרוזן נפאריה, אולטרון, לגיון האל-מתים, קאנג הכובש וקנטוריון הארגמן, ועבר כמה ניסיונות כושלים, להתפייס עם וונדה, כשבין לבין פיתח קשרים רומנטיים עם גברת מארוול ומנטיס. כשוונדה השתגעה, ויז'ן איבד את השליטה על גופו, תקף את האוונג'רס ופלט מתוך גופו חיילי אולטרון, עד שנהרס בידי זעמה של הענקית הירוקה.
האנדרואיד ויז'ן השני/"ג'ונאס" > ביוגרפיה בדיונית

לאחר הריסת גלגולו הראשון של ויז'ן בידי הענקית הירוקה, כאשר נתניאל ריצ'רדס הצעיר מגיע מהעתיד לזמן ההווה באמצעות מסע בזמן במטרה לבקש עזרה מהאוונג'רס, הוא מגלה כי הקבוצה התפרקה ורוב חבריה נהרגו. ריצ'רדס מוצא בחורבות אחוזת האוונג'רס את גוף האנדרואיד ההרוס של ויז'ן, והוא מוריד לשריונו המתקדם את מערכת ההפעלה של ויז'ן. באמצעות מיזוג זה, ריצ'רדס מצליח לגשת אל תוכנית "אל־כשל" לגיוס קבוצה צעירה של האוונג'רס במצב חירום. לאחר שקאנג הכובש תוקף את הקבוצה הצעירה, ריצ'רדס נאלץ לשוב אל העתיד. הוא משאיר מאחור את שריונו דולק יחד עם מערכת ההפעלה של ויז'ן בעלת הבינה מלאכותית, וזו הופכת לישות עצמאית. איירון מן מבצע אימות ביטחוני לויז'ן החדש מחשש שיהווה איום, ולאחריו הוא מצטרף לאוונג'רס הצעירים.
כאשר ממשלת ארצות הברית חוקקה את החוק לרישום מוטאנטים והעל־אנושיים, פרצה מלחמה בין גיבורי־העל, שנחלקו לשני מחנות – אלו התומכים בחוק ואלו המתנגדים לו; בתחילה, ויז'ן נמנה בצד תומכי החוק, אך בסופו של דבר, כמו רבים אחרים, הוא עובר למחנה המתנגדים ומסייע לקפטן אמריקה בקרב הסופי נגד איירון מן. מאוחר יותר, הוא משתתף באירועי "פלישה סודית", כשהוא בן הראשונים להגן על ניו יורק מפלישת גזע הסקרול משנה הצורה. כמו כן, בזמן המצור על אסגרד, הוא מסייע לאוונג'רס במלחמתם.
מאוחר יותר, ויז'ן יוצא למסע חיפוש עצמי, ובו הוא מעניק לעצמו את השם האנושי "ג'ונאס". לאחר מכן, הוא מתוודה בפני סטאטור, בתו של איש הנמלה השני סקוט לאנג, אודות רגשותיו הרומנטיים כלפיה, והשניים פוצחים בזוגיות. בזמן השלטון האפל של נורמן אוסבורן, הם מצטרפים יחד אל האוונג'רס העוצמתיים של לוקי המחופש למכשפת השני.
כאשר כוחותיו של ויקאן מתעצמים והוא נכלא בידי האוונג'רס, הקבוצה הצעירה, בראשותו של ג'ונאס, ובסיועם של קוויקסילבר ומגנטו, מבריחה את ויקאן ומשתמשת בכוחותיו על מנת לאתר את מכשפת השני, רק כדי לגלות כי היא חולה באמנזיה ומאורסת לדוקטור דום. האוונג'רס והקבוצה הצעירה תוקפים את דום וצבא הרובוטים שלו, עד שנתניאל ריצ'רדס הצעיר מופיע, ולוקח אותם אל תוך לולאת זמן. אז, הוא מצליח להשיב למכשפת השני את זיכרונותיה ולהחזירה למוטב. האוונג'רס וקבוצות האקס-מן השונות רבות על המשמורת של מכשפת השני, כשבינתיים דוקטור דום יוצא לזרוע הרס ברחובות ניו יורק, עד שהוא מובס בידי סטאטור המקריבה את חייה עבור כך. מותה של סטאטור מוביל לעצב רב בקרב הגיבורים, וריצ'רדס מציע לקחת את גופתה לעתיד על מנת להחיותה. עם זאת, ג'ונאס מתנגד לכך ותוקף את ריצ'רדס. השניים נאבקים זה בזה, עד שריצ'רדס הורס את גופו של ג'ונאס ומביא למותו.
באפילוג, ריצ'רדס שב לעתיד ומחליט לכבד את מותה של סטאטור בעקבות מותו הטרגי של אהובה ג'ונאס. לה וגם לג'ונאס מוקמת אנדרטה לזכרם, והקבוצה הצעירה מתפרקת.
אזכור במדיות אחרות > ספרות

בסיפור הקצר "דרך קירות" מאת אתגר קרת (מתוך קובץ הסיפורים געגועי לקיסינג'ר), ויז'ן (נכתב במקור "ויז'ון") הוא גיבור-העל האהוב ביותר על גיבור הסיפור, ומשמש עבורו מודל לחיקוי.
אזכור במדיות אחרות > היקום הקולנועי של מארוול

דמותו של ויז'ן מופיעה בסרטי היקום הקולנועי של מארוול, בגילומו של השחקן פול בטאני לאחר ציור גוף ואיפור.
דמותו של ויז'ן מופיעה לראשונה בזיכיון סרטי מארוול בסרט "הנוקמים: עידן אולטרון". כחלק מתוכניתו של האנדרואיד אולטרון להשמיד את האנושות, הוא יוצר לעצמו גוף סינתטי באמצעות טכנולוגיה מתקדמת ואבן המחשבה. חברי קבוצת גיבורי־העל "הנוקמים" גונבים את הגוף, וטוני סטארק וברוס באנר מעלים אליו בחשאי את התודעה של מערכת ההפעלה "ג'רוויס". האנדרואיד מופעל בעזרת ברקיו של האל תור, והוא מתגלה כרב־עוצמה שמסוגל אף להניף את המיולניר. הוא נוטל לעצמו את השם "ויז'ן", ומצטרף אל הגיבורים בקרב נגד אולטרון. הוא מתעמת עם אולטרון, ולבסוף משמיד את השכפול האחרון שלו. בתום אירועים אלו, ויז'ן מצטרף באופן רשמי אל "הנוקמים".
בסרט ההמשך "קפטן אמריקה: מלחמת האזרחים", צוות "הנוקמים" מתחלק לשני מחנות בעקבות החוק לרישום על־אנושיים ודרישתן של האומות המאוחדות לפקח על פעילותם של גיבורי־העל – התומכים במהלך בראשות סטארק, ואלו המתנגדים לו בראשות סטיב רוג'רס באמונה כי פיקוח של הממשלה דווקא יסייע לצוות ויבצר את ביטחון העולם, ויז'ן מצטרף למחנה התומכים בראשותו של סטארק. לאחר מעורבותה של וונדה מקסימוף במותם של אזרחי ואקאנדה בלאגוס, היא נכנסת להסגר במתקן "הנוקמים" ועל שמירתה מופקד ויז'ן. אך הוא, שמתאהב בה, מפגין חולשה רגשית ואינו מצליח למנוע את בריחתה. הוא מצטרף אל צוותו של סטארק בעימות נגד צוותו של רוג'רס בשדה התעופה בגרמניה, ונקלע פעם נוספת לקונפליקט בין האיזון לאהבתו לבין דעתו בנוגע לסכסוך בין המחנות. השניים נאבקים זה בזה, וברגע של היסח דעת בגללה הוא מבצע ירי טועה בג'יימס רודס שמתרסק ונפצע קשות בעמוד השדרה. אירועים אלו גורמים לכך שהוא מתערער בכל הנוגע לחייו, רגשותיו ואהבתו אל וונדה.
בסרט "הנוקמים: מלחמת האינסוף", צוות הנוקמים של רוג'רס נאלץ להימלט מהחוק לאחר שרוג'רס הבריח אותם ממתקן הכליאה בו הם נאסרו בעקבות התנגדותם לפיקוח הממשלתי. ויז'ן וְוַנדה נמצאים במערכת יחסים זוגית ומוצאים מקלט בסקוטלנד, תוך כדי שויז'ן מסתיר את מראה האנדרואיד במסווה אנושי באמצעות כוחותיו. כאשר ילדיו של הטיטאן תאנוס מגיעים לכדור הארץ במטרה לעקור את אבן המחשבה מראשו של ויז'ן (מה שיוביל למותו), רוג'רס מגיח יחד עם נטשה רומנוף וסאם וילסון ומציל אותו ואת וונדה. הם טסים אל ואקאנדה, שם שורי מוצאת דרך להסיר את האבן מראשו ולשמור עליו בחיים. התהליך לא מסתיים בזמן, זאת לאחר שצבאו של תאנוס מצליח לגבור על "הנוקמים" ולוחמי ואקאנדה. ויז'ן משכנע את וונדה להשמיד את האבן גם במחיר חייו על מנת להציל את העולם, ומצהיר על אהבתו אליה. היא עושה זאת בצער, אך תאנוס משתמש באבן הזמן ומשיבו לחיים יחד עם האבן. הוא קורע את האבן מראשו והורג אותו, כשוונדה מתאבלת על לכתו.
ויז'ן מופיע בהופעת קמע קצרה וללא קרדיט בסרט "ספיידרמן: רחוק מהבית" בתמונה לצידם של סטארק, רוג'רס ורומנוף כאשר תלמידי בית הספר "מידטאון" יוצרים סרט קצר לזכרם של נופלי המלחמה נגד תאנוס.
אזכור במדיות אחרות > סדרות טלוויזיה

כחלק מהיקום הקולנועי של מארוול, דמותו של ויז'ן מופיעה בסדרת הטלוויזיה "וונדה-ויז'ן" של שירות הסטרימינג "דיסני+". בטאני שב לגלם את הדמות, שמככבת כדמות הראשית לצידה של אליזבת אולסן בדמותה של וונדה מקסימוף. בעלילת הסדרה, וונדה ממשיכה להתאבל על לכתו של אהובה ויז'ן לאחר ניצחון "הנוקמים" על תאנוס וחזרתה לחיים של מחצית מהאוכלוסייה אשר הושמדה. היא משתמשת בכוחותיה לשנות את מרקם המציאות, ויוצרת בכך מחדש את ויז'ן.
הערות שוליים

↑  The Avengers #57, October 1968
↑  The Avengers #58, November 1968
↑  The Avengers #116, 118, October, December 1973
↑  Avengers Forever #8
↑  Avengers #59-63
↑  Avengers #66-68
↑  Avengers #76
↑  Avengers #108-109
↑  Vision and the Scarlet Witch Vol.2 #3 and #12
↑  Avengers #233
↑  Avengers #238
↑  Avengers #242-243
↑  Avengers #251
↑  Avengers #253-254
↑  West Coast Avengers #42-44
↑  Avengers West Coast #51
↑  Avengers West Coast #52
↑  Vision #1-4
↑  Avengers Spotlight #40
↑  Avengers Vol.3 #4
↑  Avengers Vol.3 #12
↑  Avengers Vol.3 #13-84
1 2  Avengers #500
↑  Chaos War: Dead Avengers #1-3
↑  Avengers Vol.4 #19-24
↑  Avengers Vol. 4 #19
1 2  Avengers Vol.4 #24.1
↑  Avengers vs. X-Men #0
↑  Avengers A.I. #1-12
↑  Uncanny Avengers Vol.2 #1
↑  Avengers Vol. 6 #0
↑  All-New, All-Different Avengers #0
↑  All-New, All-Different Avengers #1
↑  All-New, All-Different Avengers #5
↑  The Uncanny Inhumans #1
↑  All-New, All-Different Avengers #6
↑  Civil War II #1
↑  Civil War II #3
↑  Vision Vol.3 #1
↑  Vision Vol.3 #2
↑  Vision Vol.3 #4
↑  Vision Vol.3 #5-6
↑  Vision Vol.3 #3
↑  Vision Vol.3 #8
↑  Vision Vol.3 #9
↑  Vision Vol.3 #11
↑  Vision Vol.3 #12
↑  Champions Vol.2 #1
↑  Free Comic Book Day Vol.2017 #Secret Empire
↑  Secret Empire #1
↑  Secret Enpire #9
↑  Avengers #676
↑  Avengers #685
↑  Avengers: The Children's Crusade - Young Avengers #1
↑  Young Avengers #1-3
↑  Young Avengers #4-6
↑  Young Avengers #7-8
↑  Young Avengers #9-12
↑  Civil War #1
↑  Civil War #2
↑  Civil War #7
↑  Secret Invasion #1-7
↑  Siege: Young Avengers #1
↑  Young Avengers Presents #4
↑  Young Avengers #10
↑  Mighty Avengers #21
↑  Avengers: The Children's Crusade #1-4
↑  Avengers: The Children's Crusade #5-6
↑  Avengers: The Children's Crusade #7
↑  Avengers: The Children's Crusade #8
↑  Avengers: The Children's Crusade #9
↑  Young Avengers Vol.2 #1
↑  Joe Nazzaro, ‏Creating 'Avengers: Age of Ultron' Vision Make-up, ‏Make-Up Artist Magazine, ‏6 באוגוסט 2015
↑  Rachel Yang, ‏Elizabeth Olsen Says Disney+ Series 'WandaVision' Is Set in 1950s, ‏Variety, ‏24 באפריל 2019
איוואן קווייאר

איוואן קווייאר סקריסטאן (בספרדית: Iván Cuéllar Sacristán, מוכר גם בכינויו פיצ'ו (בספרדית: Pichu); נולד ב-27 במאי 1984) הוא כדורגלן ספרדי המשחק בעמדת השוער במיורקה מהלה ליגה.
קריירה

קווייאר נולד במרידה שבספרד, וגדל במועדון הנוער של ריאל מדריד. לאחר מכן שיחק בקבוצת הנוער של עיר הולדתו, מרידה, ואף ערך הופעה אחת בקבוצה הבוגרת ששיחקה בליגה השלישית בהפסד קבוצתו 0–1 לגרנדה.
ב-2003 עבר לשחק באתלטיקו מדריד, ולאחר ששיחק בקבוצת הנוער שלה ובקבוצת המילואים, ערך את הבכורה בקבוצה הבוגרת במשחק האחרון של עונת 2004/2005, בתיקו 2–2 עם חטאפה. בעונת 2006/2007, לאחר פציעתו של השוער הראשון של הקבוצה, לאו פרנקו, שיחק שבעה משחקי ליגה נוספים, ביניהם התבוסה הביתית 0–6 לברצלונה ב-20 במאי 2007.
בעונת 2007/2008 הושאל לאייבר.
באוגוסט 2008 חתם על חוזה לארבע שנים במדי ספורטינג חיחון. הוא השתלב בהרכב הראשון לאחר שהשוער הראשון של הקבוצה, סרחיו סאנצ'ס, ספג 19 שערים בארבעת המשחקים הראשונים של העונה. ב-14 בדצמבר 2008 ספג פציעה קשה בקרסול מתיקול של מגנה של אתלטיק בילבאו, קרלוס גורפגי, ונעדר מהמגרשים למשך ארבעה חודשים. באמצע נובמבר 2009 נפצע פציעה חמורה בברכו במהלך משחק אימון. הוא חזר לשחק רק ב-22 בספטמבר 2010, כשבאותו שבוע שיחקה הקבוצה שלושה משחקים בשבוע אחד, והמאמן החליט לתת מנוחה לשוער הראשון של הקבוצה, חואן פאבלו.
בינואר 2013, לאחר עזיבתו של חואן פאבלו למכבי תל אביב, הפך קווייאר לשוער הראשון של הקבוצה. בתום עונת 2014/2015 זכה בפרס ריקרדו זאמורה של הליגה השנייה, כשספג 21 שערים בלבד ב-36 משחקים, והיה בורג קריטי בעליית הקבוצה בסוף העונה ללה ליגה. בתום עונה זו האריך את חוזהו עד לסוף עונת 2017/2018.
ביולי 2017 עזב את ספורטינג חיחון, בה שיחק 9 עונות, וחתם בלגנס. הוא תפס את מקומו של השוער הראשון של הקבוצה, ג'ון אנדר סראנטס, שנפצע, ושבר את שיא המועדון כששמר על שער נקי למעלה מ-500 דקות.
ב-21 ביוני 2019 האריך את חוזהו במדי לגנס עד לסוף עונת 2020/2021, אז יסגור ארבע שנים במדי המועדון. ב-29 באוגוסט 2021, בתום חוזהו, שב לספורטינג חיחון.
תארים > קבוצתיים

נבחרת ספרד עד גיל 23: משחקי הים התיכון 2005
תארים > אישיים

שחקן העונה של ספורטינג חיחון: 2013
פרס ריקרדו זאמורה של הליגה הספרדית השנייה: 2014/2015
הערות שוליים

↑  Zimmermann, Walter (8 בינואר 2007). "Pichu, en tus manos" [Pichu, in your hands] (בספרדית). Mundo Deportivo. נבדק ב-11 בינואר 2019. {{cite news}}:  (עזרה)
↑  "El portero del futuro" [The goalkeeper of the future] (בספרדית). El Periódico de Extremadura. 24 בספטמבר 2004. נבדק ב-7 ביולי 2018. {{cite news}}:  (עזרה)
↑  Atlético: Cuéllar: “Debutar en Liga ha sido mi mejor regalo de cumpleaños” (Atlético: Cuéllar: “Making League debut was my best birthday present”); Noticias, 30 May 2005 (in Spanish)
↑  El Barça saca los colores al Atlético (Barça obliterate Atlético); Marca, 20 May 2007 (in Spanish)
↑  Garitaonandia, J. F. (7 באוגוסט 2007). "Iván Cuéllar es el primer portero que ficha el Eibar para la temporada 07–08" [Iván Cuéllar is the first goalkeeper signed by Eibar for the 07–08 season] (בספרדית). El Correo. נבדק ב-29 ביוני 2018. {{cite news}}:  (עזרה)
↑  "Iván Cuéllar ficha por el Sporting para las cuatro próximas campañas" [Iván Cuéllar signs for Sporting for the next four seasons] (בספרדית). El Correo. 26 ביוני 2008. נבדק ב-29 ביוני 2018. {{cite news}}:  (עזרה)
↑  El colmo de la desgracia (It does not get any worse); El Comercio, 4 June 2010 (in Spanish)
↑  Villa to the rescue for Barca; ESPN Soccernet, 22 September 2010
↑  "Iván Cuéllar, 2014/15 Liga Adelante Best Goalkeeper". La Liga. 30 בנובמבר 2015. אורכב מ-המקור ב-2019-07-02. נבדק ב-30 בנובמבר 2015. {{cite web}}:  (עזרה)
↑  El Sporting renueva los contratos de Iván Cuéllar y Juan Muñiz (Sporting renew the contracts of Iván Cuéllar and Juan Muñiz); Sporting Gijón, 8 July 2015 (in Spanish)
↑  "Cuéllar: "Es un proyecto ilusionante, de futuro, de crecimiento"" [Cuéllar: "It is an exciting project, of future, of growth] (בספרדית). Marca. 21 ביולי 2017. נבדק ב-18 בינואר 2018. {{cite news}}:  (עזרה)
↑  "Leganes went 500 minutes without conceding". Marca. 29 באוקטובר 2017. נבדק ב-18 בינואר 2018. {{cite news}}:  (עזרה)
↑  אתר ערוץ הספורט – sport5.co.il, באתר m.sport5.co.il
↑  Mediterranean Games 2005 (Spain); at RSSSF
אליפות וימבלדון 1922

| --- | --- |
 ענף:  טניס 
 תקופת התחרות:  26 ביוני 1922 – 12 ביולי 1922 (17 ימים) 
 מספר תחרות:  42 
 עיר מארחת:  אצטדיוני הטניס בווימבלדון 
 זוכה:  גברים:ג'רלד פטרסון (אוסטרליה) נשים:סוזן לנגלן (צרפת) זוגות גברים:רנדולף ליסט(הממלכה המאוחדת/ג'יימס אנדרסון (אוסטרליה) זוגות נשים:סוזן לנגלן (צרפת)/אליזבת ריין (ארצות הברית) זוגות מעורבים:פט או'הארה (אוסטרליה)/סוזן לנגלן (צרפת)
 
 → אליפות וימבלדון 1921 אליפות וימבלדון 1923 ← 
 
אליפות וימבלדון 1922 הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-26 ביוני והסתיימה ב-10 ביולי. תוכנית התחרות כללה תחרויות גברים, תחרויות נשים ותחרויות זוגות גברים, זוגות נשים וזוגות מעורבים.
זו הייתה האליפות הראשונה שנערכה במגרשים החדשים, בהם תחרויות מתקיימות גם כיום. כמן כן, זו הייתה השנה הראשונה בה אלוף של השנה הקודמת בתחרויות גברים, תחרויות נשים ותחרויות זוגות גברים היה צריך לעבור את כול שלבי התחרות.
כמו בשנים קודמות, באליפות זו בלטה סוזן לנגלן (צרפת) שזכתה באליפות בתחרות הנשים, זוגות הנשים והזוגות המעורבים.
התחרות > תחרות הגברים

לתחרות זו נרשמו 128 טניסאים, מהם 73 מבריטניה. המתחרים חולקו ל-8 בתים. מנצח אליפות וימבלדון 1921, ביל טילדן, לא השתתף בתחרות. בגמר תחרות הגברים ג'רלד פטרסון (אוסטרליה) ניצח את רנדולף ליסט הבריטי ב-3 מערכות וזכה בתואר.
התחרות > תחרות הנשים

בתחרות הנשים השתתפו 64 טניסאיות (מהם 48 בריטיות) שחולקו ל-4 בתים. השנה גדל באופן משמעותי מספר משתתפות מחוץ לבריטניה. אליזבת ריין (ארצות הברית) הודחה על ידי סוזן לנגלן במהלך משחק רבע-גמר. בגמר סוזן לנגלן פגשה את מולה מלורי (ארצות הברית) וניצחה אותה בשני מערכות.
התחרות > תחרות זוגות גברים

בתחרות הזוגות השתתפו 64 זוגות. לתחרות נרשמו זוגות טניסאים ממספר מדינות, כמו בתחרות הגברים. זוג אלופי 1921 האחים לוו הודחו במשחק השני של המוקדמות. במשחק סיום נפגשו האוסטרלים פט או'הארה וג'רלד פטרסון נגד ג'יימס אנדרסון (אוסטרליה) ורנדולף ליסט (בריטניה). הזוג ליסט/אנדרסון ניצח ב-5 מערכות. לרנדולף ליסט זו הייתה הזכייה השנייה ברציפות (עם פרטנרים שונים).
התחרות > תחרות זוגות נשים

בתחרות השתתפו 32 זוגות. בגמר התחרות הזוג שכלל את האחיות הבריטיות קיטי מקיין ומרגרט סטוקס נפגשו עם אלופות השנה הקודמת סוזן לנגלן (צרפת) ואליזבת ריין (ארצות הברית). האלופות ניצחו בשתי מערכות ובכך זכו בתואר בפעם הרביעית ברציפות.
התחרות > תחרות זוגות מעורבים

בתחרות השתתפו 64 זוגות. בגמר התחרות נפגש הזוג רנדולף ליסט (בריטניה) ואליזבת ריין (מנצחי אליפות וימבלדון 1921) עם פט או'הארה (אוסטרליה) וסוזן לנגלן (צרפת) והפסידו בשתי מערכות. לסוזן לנגלן זה היה התואר השלישי באליפות שנת 1922.
ג'רלד פטרסון, מנצח תחרות הגברים
סוזן לנגלן, מנצחת תחרות הנשים
אליפות וימבלדון 1921

| --- | --- |
 ענף:  טניס 
 תקופת התחרות:  20 ביוני 1921 – 2 ביולי 1921 (13 ימים) 
 מספר תחרות:  41 
 עיר מארחת:  אצטדיוני הטניס בווימבלדון 
 זוכה:  גברים:ביל טילדן (ארצות הברית) נשים:סוזן לנגלן (צרפת) זוגות גברים:רנדולף ליסט/מקס ווסנם (הממלכה המאוחדת) זוגות נשים:סוזן לנגלן (צרפת)/אליזבת ריין (ארצות הברית) זוגות מעורבים:רנדולף ליסט (בריטניה)/אליזבת ריין (ארצות הברית)
 
 → אליפות וימבלדון 1920 אליפות וימבלדון 1922 ← 
 
אליפות וימבלדון 1921 הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-20 ביוני והסתיימה ב-2 ביולי. תוכנית התחרות כללה תחרויות גברים, תחרויות נשים ותחרויות זוגות גברים, זוגות נשים וזוגות מעורבים.
זו הייתה האליפות האחרונה שנערכה במגרשים שהוכשרו לתחרויות טניס בשנת 1877, לקראת האליפות הראשונה. אליפות וימבלדון 1922 נערכה במיקום החדש, בו תחרויות מתקיימות גם כיום. כמן כן, זו הייתה השנה האחרונה בו אלוף של השנה הקודמת בתחרויות גברים, תחרויות נשים ותחרויות זוגות גברים נפגש עם מנצחי השלב הראשון במשחק האליפות. החל משנת 1922 גם אלופים היו צריכים לעבור את כל שלבי התחרות.
כמו בשנים קודמות, באליפות זו בלטה סוזן לנגלן (צרפת) שזכתה באליפות בתחרות הנשים וזוגות נשים.
התחרות > תחרות הגברים

התחרות נערכה בשני שלבים. בשלב הראשון המתחרים חולקו ל-8 בתים. מנצח השלב הראשון קיבל זכות להתמודד מול מנצח אליפות וימבלדון 1920 על התואר. לתחרות זו נרשמו 128 טניסאים, מהם 86 מבריטניה. בגמר תחרות הגברים בריין נורטון (דרום אפריקה) ניצח את מנואל אלונסו (ספרד) ב-5 מערכות. במשחק על האליפות הוא שיחק נגד ביל טילדן מארצות הברית (מנצח אליפות וימבלדון 1920) והפסיד ב-5 מערכות.
התחרות > תחרות הנשים

בתחרות הנשים השתתפו 60 טניסאיות (מהם 55 בריטיות) שחולקו ל-4 בתים. בגמר התחרות אליזבת ריין (ארצות הברית) נפגשה עם פיליס סטרוויט הבריטית וניצחה אותה בשני מערכות. במשחק האליפות ריין שיחקה נגד מנצחת אליפות 1920 סוזן לנגלן (צרפת) שניצחה ב-2 מערכות.
התחרות > תחרות זוגות גברים

בתחרות הזוגות השתתפו 58 זוגות. לתחרות נרשמו זוגות טניסאים ממספר מדינות, כמו בתחרות הגברים. מנצחי השלב הראשון היו אמורים לפגוש במשחק על התואר את אלופי השנה הקודמת הזוג האמריקאי צ'אק גרלנד ודיק ויליאמס. במשחק סיום של השלב הראשון נפגשו זוגות מבריטניה האחים לוו שיחקו נגד רנדולף ליסט ומקס ווסנם שניצחו ב-3 מערכות. מכיוון שאלופי השנה הקודמת לא התייצבו למשחק הקובע מנצחי השלב הראשון זכו בניצחון טכני.
התחרות > תחרות זוגות נשים

תחרויות זוגות הנשים נערכו ללא יתרון למנצח בתחרות השנה הקודמת. בתחרות השתתפו 23 זוגות, כמעט כל המשתתפות היו בריטיות (כמו בתחרות הנשים). בגמר התחרות הזוג שכלל את הבריטית ויניפרד במיש ואיירין פיקוק (דרום אפריקה) נפגשו עם אלופי השנה הקודמת סוזן לנגלן (צרפת) ואליזבת ריין (ארצות הברית). האלופים ניצחו בשני מערכות ובכך זכו בתואר בפעם השלישית ברציפות.
התחרות > תחרות זוגות מעורבים

תחרויות זוגות המעורבים נערכו ללא יתרון למנצח בתחרות השנה הקודמת. בתחרות השתתפו 58 זוגות. כמעט כל המשתתפות היו בריטיות (כמו בתחרות הנשים). הזוג בו שיחקה סוזן לנגלן לא עבר את השלב השני. בגמר התחרות נפגש הזוג הבריטי מקס וסנם ופיליס הוקינס עם רנדולף ליסט (בריטניה) ואליזבת ריין. הזוג לוסט/ריין ניצח ב-3 מערכות וזכה בתואר.
ביל טילדן, מנצח תחרות הגברים
סוזן לנגלן, מנצחת תחרות הנשים
ז'ראר הוייה

ז'ראר פול פרנסיס הוייה (בצרפתית: Gérard Paul Francis Houllier;‏ 3 בספטמבר 1947 – 14 בדצמבר 2020) היה מאמן כדורגל צרפתי, שאימן, בין היתר, את הקבוצות: אסטון וילה, פריז סן-ז'רמן, ר.ס. לאנס, ליברפול ואולימפיק ליון.
הוייה היה עוזרו של איימה ז'אקה בעת שהוביל את נבחרת צרפת  לזכייה היסטורית במונדיאל 1998, ונטל חלק בקידומם של כדורגלנים מוכשרים, ובהם תיירי הנרי, רובר פירס ודויד טרזגה. הוייה היה חבר בוועדה הטכנית של פיפ"א ואופ"א במונדיאלים של 2002 ו-2006.
קריירת משחק

הוייה נרשם לאוניברסיטת ליל ללימודי אנגלית, אך בשנתו הראשונה נאלץ, בשל מחלתו הקשה של אביו, לפרוש מלימודיו ולהתחיל לעבוד במשרה מלאה. הוייה התבסס כעבודה כמורה, תוך כדי השלמת התואר באנגלית במתכונת חלקית. כחלק מלימודיו, הוא נבחר לעבוד במשך שנה ב-1969/1970 כעוזר באחד מבתי הספר בליברפול, אנגליה. במהלך שנת עבודתו שם, צפה הוייה לראשונה במשחק של ליברפול, בו ניצחה הקבוצה 0–10 את דאנדוק האירית. הוייה הפך בעת שהייתו בעיר לאוהד ליברפול.
הוייה היה כדורגלן חובבן, ובזמנו היה הכדורגל הצרפתי מורכב משחקנים מקצוענים וחובבנים כאחד. אף על פי שהוייה הפך לסגן מנהל בבית ספר בצרפת, בשנת 1973 החליט לעבור לעבודה במשרה מלאה בתחום הכדורגל, ונטל את תפקיד המאמן-שחקן בקבוצת לה-טוקה (בצרפתית Le Touquet).
קריירת אימון > קריירה מוקדמת

אחרי לה-טוקה, אימן הוייה בשתי קבוצות קטנות אחרות - ארס (בצרפתית Arras) כמאמן נוער ונו-לה-מינה (בצרפתית Noeux-les-Mines) כמאמן ראשי. ב-1982 עבר הוייה לקבוצת לאנס, אותה העלה ליגה והביא לגביע אופ"א, לפני שעבר לאמן בפריז סן-ז'רמן ב-1985, עמה זכה באליפות הליגה בשנה שלאחר מכן.